Иджы дуней псом дэIэпыкъуну хьэзырщ
«КоронавирусыщIэм ебэн къэралхэм ядэIэпыкъуну хьэзырщ Китайр», — къэралым и МИД-м и лIыкIуэ Шуан Гэн апхуэдэу щыжиIащ иджыблагъэ ирагъэкIуэкIа пресс-конференцым. Абы къыхилъхьащ къэралхэр щызэдэлэжьэну унэтIыныгъитху.
Япэрауэ, Китайр быдэу пыщIауэ щытынущ Узыншагъэр хъумэнымкIэ дунейпсо зэгухьэныгъэм. Узыфэм теухуа хъыбархэмкIэ зэхъуэжэныр вирусым пэщIэтынымкIэ дуней псом мыхьэнэшхуэ щызиIэщ. Инфекцэр къызэрежьэу, Китай лъэныкъуэм хэIущIыIу ищIащ и деж щекIуэкIыр, вирусым зэрызихъуэж щIыкIэхэм ВОЗ-р, нэгъуэщI къэралхэр щигъэгъуэзащ.
ЕтIуанэрауэ, Китайр адрей къэралхэм ядэгуэшэнущ езым зыIэригъэхьа ехъулIэныгъэхэмкIэ, апхуэдэуи иригъэкIуэкI къэхутэныгъэхэм кърикIуэхэмкIэ. Узыфэм иубыдахэр зэрагъэхъуж, COVID-2019-р цIыхухэм къемыуэлIэн щхьэкIэ зытетыпхъэ хабзэу блым теухуа чэнджэщхэмкIэ ядэгуэшащ. Ахэр нэгъуэщI къэралыбзэ куэдкIэ зэрадзэкIыжри, дуней псом щызэбграгъэхащ.
Ещанэрауэ, Китайм щытыкIэр щышынагъуэ нэгъуэщI къэралхэм егъакIуэ медицинэ лэжьакIуэ гупхэр. Апхуэдэхэр иджыпсту щолажьэ Италием, Ираным, Иракым икIи зыдэIэпыкъухэм я фIыщIэ къалэжьакIэщ.
ЕплIанэрауэ, КНР-м и Правительствэм Узыншагъэр хъумэнымкIэ дунейпсо зэгухьэныгъэм зыщIигъэкъуащ доллар мелуан 20-кIэ, къищынэмыщIауэ, нэкIуIупхъуэхэр, хущхъуэхэр, Iэмэпсымэхэр, узыфэм зэрызыщахъумэ щыгъынхэр яхуригъэшащ абыхэм хуэныкъуэ къэралхэм, дяпэкIи ядэIэпыкъуну я мурадщ.
Етхуанэрауэ, китайхэр хьэзырщ щIэныгъэ-техникэ и лъэныкъуэкIи, хущхъуэ зэхэлъхьэнымкIи, вакцинэхэмрэ нэгъуэщI реагентхэмрэ щIынымкIи хамэ къэралхэм ядэлэжьэну, узыфэм нэхъ псынщIэу текIуэным хэлъхьэныгъэшхуэ хуащIыну.
«Дуней псом дыщIыгъуу дэ тлъэкI къэдгъэнэнукъым узыфэр гъэкIуэдыным хуэунэтIауэ икIи абы папщIэ сыт хуэдэ гугъуехьри къызэднэкIыфынущ», — къыхигъэщащ къэрал къулыкъущIэм.
